পৃথিবীর অন্যতম কঠিন মোটরসাইকেল র‌্যালি ‘রেইড ডি হিমালয়’-তে অংশ নিয়ে মর্মান্তিক মৃত্যু হল কলকাতার বাসিন্দা শুভময় পালের। গত রবিবার মানালি থেকে শুরু হয়েছিল র‌্যালি। মঙ্গলবার সকালে র‌্যালি অন্যতম কঠিন অংশ লোসার থেকে গ্রামফুর মাঝে ছাতরুর কাছে দুর্ঘটনার কবলে পড়েন ৪৯ বছর বয়সি শুভময়।
পাহাড়ি দুর্গম পথে নিজের কেটিএম ৫০০-ইএক্সসি বাইকের উপরে নিয়ন্ত্রণ হারিয়ে ফেলেন শুভময়। ফলে বাইক থেকে কার্যত উড়ে গিয়ে একটি বড় পাথরে সজোরে ধাক্কা খায় শুভময়ের মাথা। এতটাই জোরে ধাক্কা লাগে যে তার অভিঘাতে শুভময়ের মাথায় থাকা হেলমেটটিও ফেটে যায়। ফলে আঘাত লাগে শুভময়ের মাথায়। ঘটনাস্থলে দ্রুত পৌঁছয় উদ্ধারকারী দল। হেলিকপ্টার করে তাঁকে মানালিতে নিয়েও আসা হয়। কিন্তু হাসপাতালে চিকিৎসকরা তাঁকে মৃত বলে ঘোষণা করেন।
শুভময়ের এই দুর্ঘটনার জেরে গোটা দেশের বাইকারদের মধ্যে শোকের ছায়া নেমে এসেছে। দুর্ঘটনার পরেই এবারের মতো ‘রেইড ডি হিমালয়’ অভিযান বাতিল ঘোষণা করেন সংগঠকরা। প্রায় ২৫ বছর মোটরসাইকেল নিয়ে দেশ বিদেশে অভিযান করার অভিজ্ঞতা থাকা শুভময়ের দুর্ঘটনায় মৃত্যু হওয়া অনেকেই মেনে নিতে পারছেন না। গত ছ’মাস ধরে রোমানিয়ায় প্রস্তুতিও নিয়েছিলেন তিনি। সমুদ্রপৃষ্ট থেকে প্রায় ১৮ হাজার ফুট উচ্চতায় দুর্গম রাস্তা, খামখেয়ালি আবহাওয়ার সঙ্গে লড়াই করে অভিযান শেষ করতে গিয়ে অনেক প্রতিযোগীই দুর্ঘটনার কবলে পড়েন। অতীতে এমন একাধিক নজির রয়েছে। ‘রেইড ডি হিমালয়’-এর ১৮তম সংস্করণে সেই দুর্ঘটনার কবলে পড়েই চলে গেলেন শুভময়।